“O`zbekneftgaz”: Buxorodagi tabiiy gaz qazib chiqarilishi va geologiya ishlari holati o`rganildi (foto)

“O`zbekneftgaz” AJ Boshqaruvi raisi Mehriddin Abdullaev boshchiligidagi “Ishchi guruh” a`zolari tomonidan Buxoro viloyati hududida joylashgan tabiiy gaz quduqlari faoliyati, geologiya ishlarining borishi holati o`rganildi. Bu haqda “O`zbekneftgaz” AJ Matbuot xizmati xabar bermoqda.
“O`zbekneftgaz” AJ bo`yicha 2021 yilga mo`ljallangan maxsus dastur ishlab chiqilib, unga asosan Ustyurt, Buxoro, Qashqadaryo va Farg`ona regionlarida 3D seysmik ishlarini bajarish, yangi quduqlarni burg`ilash va uglevodorod zaxiralarini ko`paytirish bo`yicha bir qator chora-tadbirlar amalga oshirilmoqda.
Jumladan, 2020 yilning iyul oyida Mehriddin Abdullaev boshchiligidagi mutaxassislarning takliflariga asosan Buxoro viloyatida joylashgan G`arbiy Tegirmon konida yangi 6-sonli quduqni burg`ilash ishlari boshlangan edi.
Yangi quduqni burg`ilash orqali ushbu konda qo`shimcha zaxiralarni aniqlash, uning neft va gaz chegaralarini kengaytirish, yangi qatlamlarni topish va ularning istiqbollarini o`zlashtirish kabi vazifalarni bajarish maqsad qilib olinib, o`tgan qisqa vaqt oralig`ida “G`arbiy Tegirmon” 6-sonli qudug`i 2860 metr chuqurlikka, yura davrining chuqur qismigacha burg`ilandi.
“O`zbekneftgaz” AJ Boshqaruvi raisi Mehriddin Abdullaev boshchiligidagi “Ishchi guruh” tomonidan 6-sonli quduqni burg`ilash jarayonlari joyiga chiqqan holda batafsil o`rganib chiqildi.
Xususan, 2810 metr chuqurlikdan 9 metr hajmdagi tog` jinsi namunalari olinib, kern chiqarish qo`rsatkichlari 100 foizga etkazilganligi hamda ularning mahsuldorligiga doir masalalar keng muhokama qilindi.
Boshqaruv raisi joylardagi rahbar va mutaxassislarga ushbu quduqdan kutilayotgan natijalarning juda muhim ekanligi, bu orqali nafaqat “G`arbiy Tegirmon” koni, balki uning 3000 metrdan ortiq chuqurligida yangi zaxiralarni aniqlash imkoniyatlari mavjudligi ta`kidladi.
Ushbu tadbirlarni mukammal amalga oshirish maqsadida “O`zneftgaz burg`ilash ishlari” MChJ tomonidan barcha imkoniyatlar yaratilib barcha zarur material-texnik jihozlar shay holatga keltirilgan.
“G`arbiy Tegirmon” 6-sonli quduqdan olinadigan natijalar ushbu hududdagi ishlarni nafaqat jadallashtirish, balki kengaytirish uchun asos bo`lib xizmat qilishi, yangi istiqbolli yo`nalishlarni ochib berishi hamda Respublika bo`yicha uglevodorod zaxiralarini ko`paytirish uchun keng va yangi imkoniyatlarni yaratishi ko`rsatib o`tildi.
O`rganish jarayonida “O`zlitineftgaz” AJ mutaxassislari tomonidan “G`arbiy Tegirmon” 6-sonli qudug`ini burg`ilash uchun zarur loyiha va smeta-hujjatlarining mukammal darajada ishlab chiqilganligi, ularda burg`ilash tezligini oshirish maqsadida yangicha talab va yondashuvlar taklif etilayonganligi, bunda asosiy e`tibor yakuniy natijaga, ya`ni tabiiy gaz mahsulotini olishga qaratilayotganligi alohida qayd etildi.
“O`zlitineftgaz” AJ mutaxassislarining bu boradagi tajribalarini boshqa quduqlarda ham birgalikda tadbiq etishga kelishib olindi.
Shu bilan birga, Muborak neft va gaz qazib chiqarish boshqarmasi va “O`zlitineftgaz” AJ birgalikda, yangi quduqlardan maxsulot qazib chiqarishni tashkil etish va bu borada tayyorgarlik ishlarini jadallashtirish, konlarning ustki qismini jihozlash bo`yicha yangi takliflarni, shuningdek, “G`arbiy Tegirmon” konidagi gaz uzatish tarmoqlarini modernizasiya qilish bo`yicha qo`shimcha loyihalarni joriy etish masalalari ko`rib chiqilib mutaxassislarga zarur ko`rsatmalar berildi.
O`rganish yakunida yangi quduqda o`rnatilgan uskuna va jihozlarning sozlik holati, ish jarayonlarining tashkil etilishi hamda ishchi-xodimlar uchun yaratilgan sharoitlar ko`zdan kechirildi.
Hozirda “G`arbiy Tegirmon” konining chuqur er osti qatlamlarini o`rganish va uning geologik-iqtisodiy parametrlarini aniqlash maqsadida 6-sonli quduqni burg`ilash ishlari davom ettirilmoqda.